เอเอซีพีรุกขายผ่านฮัลโหลพันล.
ทุ่มงบกว่า100ล้านปรับระบบมุ่งเพิ่มพันธมิตรพนักงานขาย
21 ส.ค. 2554

ทุ่มงบกว่า100ล้านปรับระบบมุ่งเพิ่มพันธมิตรพนักงานขาย
เอเอซีพี ตั้งเป้าเบี้ยประกันผ่านช่องทางขายตรงแตะ 1,000 ล้านบาท รักษาแชมป์อันดับ 1 
นายไบรอัน สมิธ รองกรรมการผู้จัดการใหญ่ฝ่ายการตลาดขายตรง แบงก์แอสชัวรันซ์ และประกันกลุ่ม บริษัท อยุธยา อลิอันซ์ ซี.พี.ประกันชีวิต เปิดเผยว่า ปี 2554 บริษัทตั้งเป้าหมายยอดขายลูกค้ารายใหม่ หรือเบี้ยปีแรก ผ่านช่องทางขายตรง 1,000 ล้านบาท เพิ่มขึ้นจากปี 2553 ที่มีเบี้ยปีแรก 740 ล้านบาท เพื่อรักษาอันดับ 1 ของบริษัทที่มีส่วนแบ่งการตลาดช่องทางการขายตรงไว้ต่อไป
สำหรับช่องทางขายตรงของบริษัทมาจากการขายผ่านโทรศัพท์ ขายผ่านโทรทัศน์ และอินเทอร์เน็ต โดยยอดขายส่วนใหญ่มาจากการขายผ่านโทรศัพท์
ส่งผลให้ปีนี้บริษัทเตรียมงบประมาณกว่า 100 ล้านบาท ในการพัฒนาศูนย์บริการขายทางโทรศัพท์ในกรุงเทพฯ ซึ่งปัจจุบันมีอยู่ 3 แห่ง ให้ทันสมัย โดยเฉพาะระบบการจัดฐานข้อมูลที่จะมีความแม่นยำในการวิเคราะห์แบบประกันและเบี้ยประกันที่เหมาะสมกับลูกค้าแต่ละช่วงอายุ
รวมถึงจะเพิ่มจำนวนพนักงานขายทางโทรศัพท์อีก 25% จาก 415 คน เป็น 570 คน และขยายฐานเครือข่ายพันธมิตรเพิ่มขึ้น จากปัจจุบันที่มีอยู่ 7 ราย 
“ไตรมาสแรกของปี 2554 เรามีเบี้ยปีแรกผ่านช่องทางขายตรง 252 ล้านบาท เพิ่มขึ้น 60% เมื่อเทียบกับงวดเดียวกันของปีที่ผ่านมา” นายสมิธ กล่าว
นายสมิธ กล่าวว่า แบบประกันที่ได้รับความนิยมผ่านการขายทางโทรศัพท์ คือ แบบประกันที่มีการชดเชยรายได้รายวันขณะเข้ารับการรักษาตัวในโรงพยาบาล และแบบประกันมายแพลน ชำระเบี้ย 5 ปี คุ้มครอง 15 ปี ซึ่งเป็นแบบการออมทรัพย์ที่มีทั้งการค้ำประกันผลตอบแทนแน่นอน และแบบที่ให้ลูกค้ามีส่วนในการรับผลตอบแทนตามผลการดำเนินงานของบริษัท
“สัดส่วนเบี้ยประกันระหว่าง 2 แบบนี้อยู่อย่างละครึ่ง แต่จำนวนกรมธรรม์ของแบบประกันที่มีชดเชยรายได้จะมีมากกว่า เพราะเบี้ยไม่สูง” นายสมิธ กล่าว
นายสมิธ กล่าวว่า บริษัทสามารถครองส่วนแบ่งทางการตลาดสูงสุดของช่องทางขายตรง โดยปี 2553 มีส่วนแบ่งการตลาดเบี้ยรับรวมอยู่ที่ 24.7% ซึ่งเป็นผลมาจากการลงทุนพัฒนาระบบมาอย่างต่อเนื่อง สามารถปฏิบัติตามกฎระเบียบของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ และคู่แข่งรายใหม่เข้ามาในตลาดลดลง